b'\n_START_ARTICLE_\nMeni\xc5\xa1\xc4\x8dek\n_START_SECTION_\nTelesne zna\xc4\x8dilnost\n_START_PARAGRAPH_\nMeni\xc5\xa1\xc4\x8dek, najmanj\xc5\xa1i predstavnik sinic, je dolg 10,5\xe2\x80\x9312\xc2\xa0cm z razponom kril 17\xe2\x80\x9321\xc2\xa0cm in okvirno te\xc5\xbeo 8-10 g. Ni tako barvit kot plav\xc4\x8dek, lahko pa ga zamenjamo z mo\xc4\x8dvirsko ali gorsko sinico. Prepoznamo ga po beli lisi na tilniku, ki je \xc5\xa1e posebej vidna zaradi \xc4\x8drno obarvane glave, belih licih in velikem podbradku \xc4\x8drne barve. Rep je kratek in sive barve, na krilih pa ima dve izrazito beli progi.\n_START_SECTION_\nGnezdenje\n_START_PARAGRAPH_\nGnezdi v duplih nizko pri tleh pa tudi v \xc5\xa1torih, zidnih \xc5\xa1pranjah in celo v tleh v opu\xc5\xa1\xc4\x8denih rovih malih sesalcev, kot je npr. mi\xc5\xa1. Zelo pogosto zasede gnezdilnico, a le, \xc4\x8de je name\xc5\xa1\xc4\x8dena med iglavci ali v \xc5\xbeivi meji. Velja pravilo, da premer vhodne luknje ne sme biti ve\xc4\x8dju od 2,4\xc2\xa0cm, ker jo druga\xc4\x8de zasedejo sinice, ve\xc4\x8dje od meni\xc5\xa1\xc4\x8dka. Gnezdo je narejeno iz mahu, navadno pa je znotraj nastlano z dlako, v nasportju s plav\xc4\x8dkom, ki gnezdo nastelje s perjem. Samica znese vanj od 7-10 belih jajc z rde\xc4\x8dimi pegami. Vali 14-16 dni, mladi\xc4\x8di, ki so gnezdomci in valjenci, pa poletijo po 16-20 dneh. Ima 2 zaroda v \xc4\x8dasu od meseca aprila do maja.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat meni\xc5\xa1\xc4\x8dka obsega ve\xc4\x8dino Evrope in Azije ter severno Afriko. Biva v me\xc5\xa1anih in iglastih gozdovih, pa tudi na vrtovih._NEWLINE_Zunaj gnezditvenega obdobja se meni\xc5\xa1\xc4\x8dki pogosto pome\xc5\xa1ajo v jate z drugimi sinicami, ki i\xc5\xa1\xc4\x8dejo hrano po gozdovih in vrtovih. Spomladi se par vrne v svoje gnezditveno obmo\xc4\x8dje, svoj prihod pa oznanja z glasnim pi-\xc4\x8du, pi-\xc4\x8du, med klici pa je tudi visoki ci-ci, ki je podoben kralji\xc4\x8dkovemu. Poje zelo podobno veliki in gorski sinici, vendar s hitrej\xc5\xa1im ritmom. Ravno tako kot pri veliki sinici poznamo tudi pri meni\xc5\xa1\xc4\x8dku veliko variabilnost napevov.\n_START_SECTION_\nPrehrana\n_START_PARAGRAPH_\nS svojimi dolgimi prsti se meni\xc5\xa1\xc4\x8dek spretno oprijemlje \xc5\xa1opov iglic in stor\xc5\xbeev, ki s svojim tankim kljunom stika za \xc5\xbeu\xc5\xbeelkami. Hrani se tudi z gosenicami in s pajki. Jeseni in pozimi so pomemben del njegove prehrane semena, ki jih lu\xc5\xa1\xc4\x8di iz stor\xc5\xbeev. Zaloge si meni\xc5\xa1\xc4\x8dki delajo predvsem jeseni, ko jih pogosto vidimo ob krmilnicah, kjer se hranijo z orehovimi jedrci, semeni in lojem, vendar je njihovo \xc5\xa1tevilo odvisno od razpolo\xc5\xbeljive hrane. Svojo majhnost spretno izkori\xc5\xa1\xc4\x8da, ko i\xc5\xa1\xc4\x8de hrano na najtanj\xc5\xa1ih vejicah na koncu drevesnih vej.'